Winnipeg Jetsin ja New Jersey Devilsin tiistainen ottelu jouduttiin siirtämään lumimyrskyn takia. Jetsin suomalaistulokas ei ollut pahoillaan ylimääräisestä vapaapäivästä vaan vietti sen New Jerseyssä hotellissa. Hän pelasi videopelejä ja katseli pari NHL-ottelua televisiosta. Seuraavana päivänä hän poikkesi NHL:n pääkonttorissa New Yorkissa NHL.com/FI:n erikoishaastattelussa.

- Suomalaiset rantakelit, hän kuittasi New Yorkin alueella riehuneen lumimyräkän.

Keskustelu kääntyi loppusuoralla olevaan runkosarjaan ja lähestyviin pudotuspeleihin. Jetsillä on jäljellä 12 ottelua, ja pudotuspeliviiva on 10 pisteen päässä. Pudotuspelipaikka ei ole vielä karannut käsistä, mutta haaste on kova. Laine kuitenkin muistutti, että kaikki on mahdollista.

- Otteluja on vielä jäljellä. Muutama voitto, ja tilanne voi olla aivan toinen. Toivottavasti pelaamme mahdollisimman hyvin joukkueena. Motivaatiota kyllä riittää, hän vakuutti.

Hän myönsi, että kausi on ollut pitkä ja siihen on mahtunut paljon SM-liigan pudotuspeleistä MM-kisoihin ja NHL:n varaustilaisuuteen sekä itse tulokaskauteen, mutta hän olisi valmis jatkamaan pelaamista vielä pitkään.

Voisiko kausi jatkua MM-kisoissa, jos pudotuspelipaikka jää haaveeksi?

Video: Laine tasoittaa pelin

- Totta kai on aina kunnia-asia pukea leijonapaita päälle, mutta en ole vielä ajatellut kisoja. Tässä on kuitenkin vielä vajaa kuukausi runkosarjaa jäljellä, ja mitä tahansa voi tapahtua.

Laine on tulokkaiden pistepörssin ykkönen 60 (33+27) pisteellään. Kakkosena on Toronto Maple Leafsin Auston Matthews (31+24=55) ja kolmantena Carolina Hurricanesin Sebastian Aho (20+18=38). Laine ei halua vertailla omaa kauttaan toisiin, sillä hän on kaiken aikaa keskittynyt vain omaan tekemiseensä. Hän on toki iloinen siitä, että muillakin tulokkailla on mennyt hyvin, mutta hänelle on tärkeintä pelata omaa peliä mahdollisimman hyvin joka ottelussa.

- Onhan se aina hienoa, jos pystyn tekemään maalin tai pari, mutta voin pelata hyvän ottelun ilman osumiakin. Olen itse asiassa ollut vähän yllättynyt siitä, kuinka tasaisesti olen pystynyt pelaamaan koko kauden. Huonoja iltoja ei ole ollut kuin muutama.

Kauden huippuhetki on tähän mennessä ollut ensimmäinen NHL-ottelu Carolinaa vastaan. Laine keräsi tehot 1+1, kun Jets voitti 5-4 jatkoajalla.

- Ensimmäisen NHL-ottelun pelaa vain kerran. Oli uskomattoman hienoa pelata se kotihallissa, varsinkin, kun perhe oli paikalla. Todella unohtumaton kokemus.

Laine tuumi, että jos tämä ei ole Jetsin kausi ja pudotuspelit karkaavat, niin parin vuoden sisällä tilanne on aivan toinen. Joukkueessa on paljon taitavia nuoria pelaajia sekä veteraaneja, jotka hekään eivät ole iällä pilattuja. Hän povasikin, että lähivuosina on aivan realistista puhua Jetsistä Stanley Cup -ehdokkaana.

Huhtikuussa 19 vuotta täyttävä Laine tietää olevansa esikuva monelle nuorelle pelaajalle, ja hän haluaakin olla mahdollisimman hyvä roolimalli.

- Tee kovasti töitä. Minä pääsin NHL:ään ja ihan yhtä hyvin sinäkin voit päästä, hän lähetti terveiset ammattilaisurasta haaveileville junnuille.